
Με ενημερωτικό κιόσκι συμμετέχουν η Κοινο_Τοπία και οι Πολίτες Εν Δράσει στο 1ο pride Πάτρας για τα δικαιώματα της LGBTQI+ κοινότητας

Η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr και οι Πολίτες Εν Δράσει www.politesendrasei.gr μαζί με άλλες Μη Κυβερνητικές Οργανώσεις του χώρου των ανθρωπίνων δικαιωμάτων και της προαγωγής υγείας συμμετέχουν με ενημερωτικά περίπτερα στο 1ο LGBTQI+ Πάτρας που θα πραγματοποιηθεί την Παρασκευή 17 Ιουνίου 5-11μμ και το Σάββατο 18 Ιουνίου 11πμ-11μμ στο μόλο της Αγ.Νικολάου στην Πάτρα.
Στο κιόσκι της Κοινο_Τοπίας και των Πολιτών Εν Δράσει που θα συστεγαστούν με αυτό του Ελληνικού Τμήματος της Διεθνούς Αμνηστίας εθελοντές των οργανώσεων θα ενημερώνουν το κοινό της Πάτρας για τα δικαιώματα της LGBTQI+ κοινότητας (Lesbian, Gay, Bi, Trans, Queer, Intersex, + ) αλλά και για τα ανθρώπινα δικαιώματα γενικότερα.  
Τα ανθρώπινα δικαιώματα είναι ένα σύνολο θεμελιωδών δικαιωμάτων ή εγγυήσεων, ξεκινώντας με το δικαίωμα στη ζωή. Κανείς δεν οφείλει να κερδίσει τα ανθρώπινα δικαιώματά του. Πρόκειται για αναφαίρετα δικαιώματα από τη στιγμή της γέννησης κάθε ανθρώπινου όντος που σημαίνει ότι κανένας άνθρωπος οπουδήποτε στον κόσμο δε θα πρέπει να στερείται τα δικαιώματά του ποτέ και για κανένα λόγο.

Παρ' όλα αυτά, τα άτομα συχνά αντιμετωπίζουν διακρίσεις σε πολλαπλά επίπεδα και για διάφορους λόγους συμπεριλαμβανομένου του φύλου, φυλής, εθνικότητας, συμμετοχής σε μειονότητα, αναπηρίας ή άλλους λόγους. Ένα άτομο μπορεί να στιγματιστεί ή περιθωριοποιηθεί από τους άλλους με διάφορους τρόπους. Ένας από αυτούς είναι η σεξουαλικότητά του. 

Οι διεκδικήσεις της LGBTQI+ κοινότητας όπως περιγράφονται παρακάτω είναι
· Η θεσμοθέτηση πολιτικού γάμου, προκειμένου να υπάρχουν ίσα δικαιώματα ανάμεσα στα ομόφυλα και στα ετερόφυλα ζευγάρια, καθώς και τη νομιμοποίηση της τεκνοθεσίας από ομόφυλα ζευγάρια

· Η υιοθεσία γρήγορων, διαφανών και πλήρως προσβάσιμων διαδικασιών νομικής αναγνώρισης της ταυτότητας φύλου, βασισμένες στον αυτοπροσδιορισμό, δίχως καμία προϋπόθεση βασισμένη στα χαρακτηριστικά ενός προσώπου ή σώματος

· Η ενημέρωση και επιμόρφωση πάνω στα θέματα της ταυτότητας φύλου, της έκφρασης του φύλου και της σεξουαλικότητας

· Η συγκρότηση δημόσιου λόγου ενάντια στο σεξισμό, στην ομοφοβία, στην τρανσφοβία, την πατριαρχία και στο ρατσισμό με έμφαση σε θέματα τα οποία αποσιωπούνται, όπως είναι το ομοφοβικό bullying και τα δικαιώματα των οροθετικών ατόμων

· Η ίση μεταχείριση σε τομείς εργασίας και υγείας ανεξαρτήτου κοινωνικού φύλου και σεξουαλικότητας

· Η προσθήκη μαθήματος σεξουαλικής διαπαιδαγώγησης στο εκπαιδευτικό σύστημα, με αναφορά στη σεξουαλική διαφορετικότητα και την ταυτότητα και έκφραση φύλου

Πληροφορίες για δημοσιογράφους: 2615.002009, info@koinotopia.gr 
